道中
作者：朱槔
朝代：宋

paragraphs: 疢憂倦征行，金火方牴牾。
宵分餉群僕，乘月問前路。
小兒何自至，檝我陳洲渡。
暗浪擊層崖，平沙起驚鷺。
莽蒼川花開，冥蒙山氣聚。
物情豈不嘉，悶滯非所遇。
鈴語出林表，風期呼我住。
尋幽本素志，觸熱詠嘉句。
午枕得高深，復覺清景駐。
誰云適所願，永乏濟世具。
以茲一夢頃，可况百年遇。
咄哉郭氏子，破甑尚欲顧。